《题昭武高挥使钟吕二仙图和谢大参韵》
明代·黄仲昭

我闻二仙翁，翩然拂尘服。携手问还丹，世事瞑双目。

丹成共遐问，离人立于独。兹事盖窈冥，有无未能卜。

而我独爱翁，萧散青山麓。不荣文锦裳，不贵黄金屋。

秋雨饭胡麻，春风羹杞菊。绿醑酿初成，开尊味醲郁。

兴来即倾倒，枕藉山中宿。金谷花戎戎，长安车辘辘。

天道有乘除，得失互倚伏。翁应达兹理，优游在空谷。

安得往从之，云山并幽躅。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。